
    Maya Blake


    A falak leomlanak

  


  ELŐHANG


  Valaki feltörte a bank tűzfalát! És nem először.


  Ha Ekow Quayson nem lenne ilyen mérhetetlenül dühös, lenyűgözte volna, milyen könnyedén áttörte a hacker a tűzfalukat. De miután ez már harmadszor történt meg, végleg elvesztette az önuralmát.


  –Hogy a fenébe történhetett ez? – üvöltötte bele a telefonba. – Javítson ki, ha tévedek, de nem azért fizetek önöknek csillagászati összeget, hogy megakadályozzák?


  Ekow tudta, hogy a kiberbiztonsági csapata rettegésben él. Azért nem rúgta még ki őket a hackerekkel folytatott hetek, sőt hónapok óta tartó macska-egér játék után, mert – állítólag – a legjobb szakemberek a területükön.


  –Uram, az illető nagyon kifinomult rendszert használ, amely még ismeretlen számunkra. De megpróbáljuk…


  –A próbálkozások nem érnek semmit, eredményeket akarok látni! Végül is maguk kiberbiztonsági szakértők! Azönök feladata, hogy senki ne tudja feltörni a bank rendszerét, függetlenül attól, hogy milyen kifinomult eszközökkel dolgozik. Oldják meg a problémát, de azonnal!


  –Igen, uram. Dél-afrikai kollégáink jelenleg is dolgoznak rajta. Odáig tudtuk visszakövetni a legutóbbi támadást. Pár óra múlva megoldódhat a probléma.


  Furcsa érzés fogta el Ekow-t.


  –Azt mondta, Dél-Afrika?


  –Igen, uram. Hamarosan megtaláljuk a hackert.


  Ekow csak félig-meddig hallotta a választ. Öntudatlanul is ökölbe szorította asztalon fekvő kezét.


  Dél-Afrika…


  Az eszével tudta, hogy nem szabad túl nagy jelentőséget tulajdonítania a helynek, de a megérzése mást súgott. Dél-Afrika… Fokváros…


  Pontosan ott találkozott azzal a nővel.


  Igazából már rég el kellett volna felejtenie, ahogy korábban az összes nőt. De mióta betöltötte a harmincat, úgy tűnt, hogy a másik nem úgy gondolja, hogy a mottója – „csak szórakozás, semmi komoly” – már nem érvényes.


  Mindig csalódást kellett okoznia ezeknek a nőknek. Elvből nem akart hosszú távú kapcsolatba bonyolódni. Senkinek sem kell tudnia, hogy az utóbbi néhány évben egyre kevésbé elégítették ki a futó kalandok, ezért egyre gyorsabban szakított velük.


  Ha valaki első kézből tudta, milyen pusztító lehet érzelmileg, ha elkötelezi magát valaki iránt, az éppen ő volt. Hamar arra a következtetésre jutott, hogy jobb, ha inkább nem is próbálkozik.


  Látta, hogy az érzelmi bonyodalmak milyen véget érhetnek: a legrosszabb esetben akár halálosak is lehetnek. Azapja imádta legidősebb fiát, Hafit, és emiatt bűnösen elhanyagolta másik két fiát, míg Hafinak éppen az egyik viharos kapcsolata lett a veszte.


  Hafi és Esi kapcsolata nemcsak az ellenséges családjaik miatt vetekedett a leghíresebb szerelmi tragédiával, a Rómeó és Júliával. Ekow még soha nem látott két embert, akik ennyire jól és egyben ennyire rosszul illettek egymáshoz, ezért rendkívül szkeptikusan tekintett a kapcsolatuk hullámvölgyeire.


  Nem is nagyon lepte meg, hogy a két fiatal Hafi huszonötödik születésnapi buliján történt veszekedés után autóbalesetben életét vesztette – olyan tragédia volt ez, amely mindkét családot mélyen megrázta.


  Ekow mindezt pontosan tudta, amikor üzleti útra indult Dél-Afrikába, de sajnos ez sem segített rajta.


  Elhagyott!


  Tényleg olyan hiú lenne, hogy ennyi idő után is bántja egy nő elutasítása? Vagy más az oka? Valami, ami vele kapcsolatos?


  Evangeline…


  Talán azért, mert a nő soha nem árulta el neki a vezetéknevét. Ekow még azt sem tudta, hogy a keresztneve valódi-e. Azt hitte, hogy a titokzatos aurája hidegen hagyja majd, de aztán hirtelen mindent meg akart tudni róla…


  Frusztráltan összeszorította a fogát, és felállt. Azelmúlt hetekben alig gondolt a rá. Ráadásul most sürgetőbb problémái is voltak, mint egy nő, aki biztosan nem jobb a többinél.


  –Az elkövetkező órákban jelentést kérek arról, ki a felelős a biztonsági rendszerünk elleni támadásért. Ha nem tudja megoldani, repül – mondta még komoran.


  Letette a telefont, aztán folytatta a munkáját, és ugyanolyan hatékonysággal törölte ki a fejéből a titokzatos nőt, mint amellyel a családja bankját vezette.


  A jelentés két óra múlva megérkezett, és egy órával később már ráállította a megfelelő embereket a hacker nyomaira. Mivel azonban bizonyos dolgokat legjobb, ha magunk intézünk, Ekow ismét a telefonhoz nyúlt, és utasította a pilótáját, hogy készítse elő a repülőgépét.


  „Felejtse el, hogy valaha is hallott rólam, és ne merészeljen a szemembe nézni, ha még egyszer a szájára veszi a nevemet.”


  Az, hogy abba a városba kell utaznia, ahol Evangeline él – a nő, akivel élete legjobb szexét élte át, és aki utána nyomtalanul eltűnt az életéből –, ebben a döntésében egyáltalán nem játszott szerepet.


  1. FEJEZET


  –Nem hallottad, Jonah? Azt mondtam, hogy a vacsora… – Evangeline Annan elhallgatott, amikor belépett az öccse szobájába, és látta, hogy az gyorsan elrejt valamit a kis íróasztalába, mielőtt idegesen ránéz. Túl sokszor fordult ez már elő az utóbbi időben…


  –Hányszor kell még megkérnem, hogy kopogj, mielőtt bejössz? – kérdezte ingerülten a fiú, valószínűleg azért, hogy elrejtse a bűntudatát.


  –Az ajtó nem volt zárva… ami természetesen nem azt jelenti, hogy mostantól be kellene zárnod. Tizenöt éves vagy, és a szabály az, hogy…


  –Igen, igen, tudom: „Ebben a házban nem zárjuk be az ajtókat” – mondta a srác gúnyosan.


  Evangeline-t büszkeség és a szomorúság töltötte el. Büszke volt, mert segített felnevelni ezt a fiút, aki már magasabb volt nála. És szomorú is, mert az édesanyja nem érhette meg ezt a pillanatot.


  De talán jobb is így. Ki tudja, mit művel Jonah most, miután egy hétre felfüggesztették az iskolában!


  –Mi folyik itt? – kérdezte tőle.


  Ő is volt egyszer kamasz, ezért tudta, mit művelnek az emberrel a hormonok, a komplexusok és az az érzés, hogy nincs a helyén. Ha ehhez hozzávesszük, hogy az édesanyja két évvel korábban hosszú betegség után elhunyt – a kezelés pedig felemésztette az összes megtakarított pénzüket, még a házuk is veszélybe került –, nem csoda, hogy az öccse ennyire bezárkózott.


  Az utóbbi néhány hónapban azonban még zárkózottabb lett, mint volt. Akülönbség a korábbi viselkedéséhez képest olyan nyilvánvaló volt, hogy egyértelműen nem stimmelt valami.


  Ahogy várható volt, a srác idegesen forgatta a szemét a kérdésre.


  –Semmi! Ne anyáskodj felettem!


  Felállt, és elhaladt mellette a kis étkezőbe tartva, amely a szerény woodstocki házukban volt, Kapstadt szélén. Tudta, hogy amint megeszi a vacsoráját, visszavonul a szobájába, míg ő azon törte a fejét, hogy hagyja-e békén, vagy próbáljon beszélni vele.


  Amikor habozva követte az étkezőbe, nem először kérdezte meg magától, miért viselkedik vele az öccse mostanában ilyen ellenségesen. Szeretet és aggodalom keveredett benne – tipikus anyai érzések. Különösen egy egyedülálló anyáé…


  Ez a gondolat, mint mindig, fájdalmas szúrást okozott a szívében, de most nem volt alkalmas idő arra, hogy a gyermeke apjára gondoljon. Jelenleg nem a szeretett hét hónapos fiáról és a fogantatása és születése körülményeiről volt szó, hanem Jonah-ról.


  Talán Jonah haragudott az unokaöccsére, mert most már nem volt egyedüli gyerek a háznál? Nem, az nem lehet! Jonah imádta a kisfiút, és nagyon kedvesen viselkedett vele. Másrészt viszont sokáig csak ők ketten voltak. Vállvetve küzdöttek azért, hogy együtt maradhassanak, és megtarthassák a házat, miközben gondoskodtak a beteg édesanyjukról. Ennek az élménynek a tizenkét éves korkülönbség ellenére is még jobban össze kellett volna kovácsolnia őket.


  Leült az öccse mellé.


  –Jonah, bármi is a gond, tudod, hogy velem mindent megbeszélhetsz, ugye?


  –Persze – válaszolta a srác rágás közben.


  Ha Evangeline nem aggódna ennyire miatta, most mosolyogna.


  –Bajba kerültél az iskolában? – Afiú arcán először felháborodás, majd türelmetlenség tükröződött. – Valami titkolsz előlem, érzem…


  –Úgy, ahogy te is hónapokig eltitkoltad előlem, hogy terhes vagy? Ha itt valaki titkolózott, az te vagy!


  Egy pillanatra megbánás villant Jonah tekintetében, majd vállat vont, és tovább evett.


  Evangeline nagyot nyelt. Nem ez volt az első alkalom, hogy az öccse felhozta a témát, de ettől még nem volt kevésbé fájdalmas.


  –Már megmagyaráztam, miért nem mondtam el.


  –Hogy ne aggódjak. Mert még kisgyerek vagyok, ugye?


  A lány felsóhajtott.


  –Dehogyis! Persze még gyerek vagy, de nem ezért történt.


  –Oké, akkor végre áruld el, ki Leo apja! Vagy az is titok? – kérdezte az öccse szarkasztikusan.


  Evangeline tudta, hogy Jonah valószínűleg csak meg akarja védeni, de az ő feladata megvédeni, nem fordítva. Csak ezért viselt akkoriban bő pulóvereket és titkolta el a terhességét, ameddig csak lehetett.


  –Nem számít, ki az apja…


  –Miért mondod mindig ezt? Persze hogy számít! Leo egy nap meg fogja kérdezni, ha már elég nagy lesz.


  –Ez nem a te dolgod…


  A srác dühösen hátratolta a székét, és felállt.


  –Ó, nem az én dolgom! Nos, ha így áll a helyzet, akkor téged se érdekeljen, mit csinálok a sza­bad­időm­ben!


  –Jonah… – De a lány hangja süket fülekre talált, mert Jonah már eltűnt a szobájába.


  Egy pillantás a tányérjára elárulta, hogy a veszekedésük ellenére megette az ételt.


  Fáradtan vitte a tányérokat a konyhába. Hogyan tudná elmagyarázni neki, mi történt azon a bizonyos hétvégén? Hogyan magyarázhatná el neki, hogy nagy hibát követett el, és pontosan abba a helyzetbe hozta magát, amelybe soha nem akart kerülni. Egész gyerekkorában végig kellett néznie, milyen nehéz élete volt az anyjának egyedülálló szülőként. Hány ajtó maradt zárva előtte a családi körülményei miatt!


  Édesanyja egy kis szálloda igazgatója volt, amikor a munkahelyén megismerkedett egy üzletemberrel – Evengenline apjával. Tizenkét évvel később a történet megismétlődött, és Jonah is megszületett.


  Az anyjuk még a halálos ágyán is megtagadta, hogy elárulja Jonah-nak és Evangeline-nek, ki az apjuk. Hol azt állította, hogy elfelejtette, hol pedig ragaszkodott hozzá, hogy Eva és Jonah számára jobb, ha nem tudják.


  Eva évekig dühös volt emiatt.


  Most, hogy neki is volt gyereke, még mindig dühöt érzett, de jobban megértette, miért döntött úgy az anyja, hogy hallgat.


  Sóhajtva betette az érintetlen tányérját a hűtőbe. Teljesen elment az étvágya.


  Óvatosan kinyitotta a hálószoba ajtaját, hogy benézzen. Amikor meglátta a kisfiát a hátán fekve a kiságyban, a szíve átmelegedett. Már azelőtt szerette Leót, hogy meglátta a kis lábait az ultrahangképen. Aterhességének mind a kilenc hónapja alatt gondosan ügyelt az egészségére, és amikor végre a karjában tarthatta, rögtön beleszeretett.


  Az elejétől fogva megfogadta, mindent meg fog tenni, hogy megóvja a bajtól és bánattól. Nem érdekelte, hogy a baba egyéjszakás kaland eredménye volt. Akicsi nem tehetett erről.


  A konyhán át a verandára ment, hogy friss levegőt szívjon. Mély lélegzetet vett, remélve, hogy ezzel elűzheti a felkavaró emlékeket.


  Sajnos nem sikerült, mert kíméletlenül utolérték.


  Arra gondolt, amikor Pieter, a főnöke a könyvvizsgáló cégnél, ahol dolgozott, egy pénteken munka után meghívta vacsorázni egy közeli hotelbe, hogy beszéljenek a teljesítményéről és az esetleges előléptetésről. Nagyon örült, hogy kemény munkája végre meghozta a gyümölcsét, és talán hamarosan elég pénzt fog keresni, hogy kifizesse a hátralékos számlákat, vegyen valami új ruhát, és talán Jonah-t is beírathatja egy jobb iskolába, ahol jobban fejlesztik az informatikai tehetségét.


  Csak amikor Pieter tolakodóvá vált, akkor jött rá, hogy rosszul ítélte meg a helyzetet. Fel­há­bo­rod­va az arcába öntötte az italát, és a bárba menekült, ahol azonban rájött, hogy impulzív reakciója gyakorlatilag a felmondással egyenértékű. Frusztráltan leült a pult mellé, és rendelt egy Cuba Librét, amelyet szinte egy hajtásra kiivott.


  Aztán balra nézett, és a Föld megállt forogni.


  Igazából utálta a közhelyeket, de amikor életed legmélyebb pontján meglátod a legvonzóbb férfit, akinek a mosolya megváltást ígér a nyomorúságból, akkor kételkedni kezdesz a meggyőződésedben.


  Az alkohol hatására megbámulta a lenyűgöző idegent, aki olyan természetességgel foglalt helyet a bárpult másik végében, mintha a hotel az övé lenne. Alány csak később tudta meg, hogy valóban a családja tulajdonában áll, és egy hatalmas cégbirodalom része.


  Ujjai görcsösen szorították a drága kristálypoharat, és a szívverése visszhangzott a fülében, amikor az idegen viszonozta a pillantását. Úgy tűnt, hogy a férfi a pult másik végén ugyanúgy vágyik rá, mint ő.


  A felismerés olyan sokkoló és zavarba ejtő volt, hogy elpirult, és elfordította a tekintetét, hogy ne árulja el, milyen hatással van rá az idegen. Apoharába bámulva azon tűnődött, hogy furcsa reakciója talán az alkoholnak köszönhető.


  Miután arra a következtetésre jutott, hogy a rum egyértelműen nem tesz jót neki, és jobb lenne elmennie, letette a poharát, és lecsúszott a székről, örülve, hogy remegő lába megtartja.


  A bárnak három kijárata volt – egy az étterembe, ahonnan jött, egy a recepcióhoz és egy a hátsó kijárathoz, amely egy csendes mellékutcára vezetett.


  Evangeline azt mondta magának, hogy csak azért választotta a harmadik kijáratot, mert az volt a legrövidebb út a buszmegállóhoz, és nem azért, mert így el kellett haladnia a jóképű idegen mellett, és így még egy utolsó esélyt kapott, hogy megnézze magának, mielőtt kilép az esős júliusi estébe.


  Örült, hogy a legszebb ruháját vette fel – egy fekete, mély V-kivágású, térdig érő ruhát. Mielőtt elindult az irodából, még felfrissítette a sminkjét, és feltűzte a haját.


  Lehet, hogy épp az imént tette tönkre a karrierjét, de legalább jól nézett ki. Főleg ennek a hihetetlenül jóképű férfinak a társaságában, aki közelről még jobban nézett ki, mint távolról.


  Olyan hatással volt rá, hogy alig tudta megőrizni az egyensúlyát. Elpirult, és elszakította tekintetét a férfi tökéletes arcvonásairól, és kényszerítette magát, hogy elhaladjon mellette.


  –Tényleg el akarja szalasztani ezt a lehetőséget? – kérdezte hirtelen a férfi, anélkül hogy felemelte volna a tekintetét a poharáról. Szinte sértődöttnek tűnt.


  A lány dermedten megállt.


  –Tessék? – Megkönnyebbülésére nem dadogott, bár a szíve olyan hevesen vert az izgalomtól, hogy csak homályosan látta a férfit.


  Az idegen halványan elmosolyodott, ami furcsa módon csak még vonzóbbá tette.


  –Szóval igen? – mondta mély hangon, és felemelte a tekintetét a poharáról, hogy olyan in­ten­zí­ven nézzen rá, amitől a nő szívverése még gyorsabb lett.


  –Micsoda?


  A férfi arckifejezéséből nem lehetett megmondani, hogy szórakoztatónak vagy irritálónak találja-e a helyzetet.


  –Ennyire provokatívnak tűnök?


  Evangeline idegesen megnyalta kiszáradt ajkát. Akétértelmű hang annyira felkavarta, hogy forróság öntötte el a combjai között. Mintha valami titokzatos szexuális örvénybe került volna, ahonnan csak ez az idegen mentheti ki.


  –Én… nem hiszem, hogy joga van felelősségre vonni.


  –De igen, pontosan ezt teszem.


  –Mondja, ezzel a merész csajozós dumával sikerrel szokott járni?


  A férfi olyan éhesen nézett rá, hogy Eva ijedten felszisszent. Most már teljesen a hatása alatt állt. Képtelen volt elfordítani róla a tekintetét. Mintha szentségtörés lett volna lemondania valamiről, ami ilyen erős, intenzív és jelentőségteljes – és ami csak egyszer adódik az életben.


  –Felejtse el a kérdést – válaszolta az idegen, miközben úgy nézett rá, mintha a lelke mélyére látna. – Inkább kérdezze meg magától, miért áll még mindig itt, ha tényleg hidegen hagyom.


  Igaza volt, bármennyire is nehéz volt Evának beismernie. Alába nem engedte, hogy elinduljon. Ott állt, mintha a földbe gyökerezett volna.


  –Épp kifelé tartottam, és maga megszólított.


  –Igaz, ezt tettem. És még nem válaszolt.


  Tényleg el akarja szalasztani ezt a lehetőséget?


  A férfi egy fejjel magasabb volt nála. Olyan erős volt a kisugárzása, hogy Eva önkéntelenül is megkérdezte magától, miért is szólította meg őt, az átlagos lányt, aki teljesen hétköznapi életet él.


  Csak amikor a férfi rövid időre a csapos felé fordult, akkor sikerült fellélegeznie.


  –Velem marad vacsorára?


  Az ajánlat egyszerre volt csábító és kihívó.


  –Bármennyire is rövid és érdekes volt az az intermezzója az étteremben, nyilván még nem evett – tette hozzá a férfi, és felhúzta a szemöldökét.


  A vér a lány arcába szökött.


  –Maga… látott engem?


  –Azt hiszem, mindenki látta. Lenyűgöző előadás volt.


  Eva közel állt ahhoz, hogy igent mondjon – nemcsak a vacsorára, hanem mindenre –, amikor megjött az esze, és emlékeztette, miért is van itt. Jobb, ha hazamegy, és átgondolja, mi lesz a karrierjével.


  –Ha a kísérője miatt aggódik, teljesen felesleges.


  –Ő… a főnököm volt – javította ki Eva. – Tolakodóan viselkedett, és én… nos, láthatta, hogyan reagáltam.


  A férfi szemében egy pillanatra csodálat villant.


  –Biztosíthatom, hogy azonnal kidobattam, azzal a figyelmeztetéssel, hogy soha többé ne merje ide betenni a lábát.


  Utólag Evangeline úgy gondolta, hogy ez volt az a pillanat, amikor minden óvatosságát félredobta. Ez a titokzatos idegen segített neki, anélkül hogy ismerte volna.


  –Nos? Mit mond?


  A hangjában rejlő nyílt vágy borzongást keltett a lányban.


  –Maradok – mondta, mielőtt meggondolhatta volna magát.


  A férfi elégedett mosolyát látva egy pillanatra megijedt a saját bátorságától, de ő már kinyújtotta felé a karját, mintha megérezte volna a kételyt. Ennyi empátia láttán Evának elakadt a lélegzete.


  Elgondolkodott. Jonah éppen osztálykiránduláson van. Otthon csak a magány vár rá. Csak az elvesztett állása miatt bánkódna, és ehhez egyáltalán nem volt kedve. Holnap még lesz elég ideje arra, hogy kitalálja, hogyan fogja kifizetni a következő lakbért és az ennivalót.


  Így hát a lélegzetelállító idegen karjába fonta a kezét, és hagyta, hogy a férfi bevezesse az étterem egyik különtermébe, amely olyan eleganciával volt berendezve, mint a filmekben. De sem a finom ételek, sem a kiváló borok, sem az élénk beszélgetés nem tudta elvonni a figyelmét a férfi lenyűgöző megjelenéséről és szexi kisugárzásáról. És amikor az végül megkérte, hogy töltse vele a hétvégét, úgy érezte, mintha egy régóta dédelgetett, titkos álma vált volna valóra, ezért igent mondott…


  Evangeline behunyta a szemét, hogy elűzze az emlékeket, amelyek még most is teljesen összezavarták. Fejét az ablaküvegnek döntötte, néma dühvel, mert előtte és utána sem volt más férfi az életében. Már a gondolattól is felkavarodott a gyomra. Néhány héttel később, amikor felébredt a varázslatból, rádöbbent a következményekre…


  A terhességi teszt az utolsó reményét is elvette, hogy valaha is elfelejtheti az idegent.


  Megértette, hogy Jonah tudni akarja, ki a gyermeke apja, de önfejű kamasz lévén, biztosan min­dent megtenne, hogy Ekow-t rákényszerítse Leo elismerésére – amit a saját apja megtagadott tőle. És Eva mindenképpen meg akarta óvni ettől az élménytől Leót. Jó okkal: ugyanis a saját kísérlete, hogy tájékoztassa Ekow-t, katasztrofálisan megbukott.


  Abban a biztos tudatban, hogy helyesen cselekszik, visszatért a konyhába. Ennie kellett, hogy erőt gyűjtsön, főleg hogy még szoptatott. Ha megbetegedne, azzal sem a családjának, sem az ügyfeleinek nem segítene.


  Épp betette a mikrohullámú sütőbe az ételt, amikor egy fényszóró megvilágította a kis kocsibejáróját. Még nem volt késő, de ő nem várt senkit.


  Kellemetlen érzés kerítette hatalmába, de próbálta megnyugtatni magát, hogy a félelme teljesen alaptalan. Valószínűleg csak valaki eltévedt.


  A környéken nem éltek jómódú emberek, így a legtöbb szomszéd tömegközlekedéssel járt. Azok közül pedig, akiknek volt autójuk, senkinek sem volt olyan fényűző limuzinja, amelyet megpillantott az ablakból.


  Megijedve hátrálni kezdett, amikor lépéseket hallott a bejárati ajtó felől.


  Mély levegőt vett, odament az ajtóhoz, és kinyitotta, mielőtt a nem kívánt látogató kopoghatott volna, és esetleg felébreszthette volna Leót.


  Elállt a lélegzete, amikor annak a férfinak a sötétbarna szemébe nézett, akit hiába próbált elfelejteni.


  –Mi… mit keresel itt? – dadogta. – Honnan tudod, hol lakom?


  Soha nem mondta meg a férfinak a vezetéknevét, és amikor megpróbálta felvenni vele a kapcsolatot, nem kapott lehetőséget arra, hogy megadja a telefonszámát vagy a címét. Azzal utasították el, hogy „az olyan nők, mint maga”, nemkívánatos vendég, majd egy csekket nyomtak a kezébe, és figyelmeztették, hogy soha többé ne tegye be ide a lábát. Azegész beszélgetés Ekow Quayson apjával alig öt percig tartott, az viszont nagyon sokáig, mire felépült belőle.


  Betartotta a figyelmeztetést, mert legkésőbb ekkor tudatosult benne, kivel is áll szemben, és hogy milyen hatalmas Ekow családja.


  –Evangeline? – szakította ki emlékeiből a férfi rekedt hangja.


  Furcsa módon az volt az érzése, hogy ő is ugyanúgy megdöbbent a találkozástól, mint ő. Mintha nem számított volna rá, hogy kinyitja az ajtót. De aztán olyan gyorsan visszanyerte önuralmát, hogy Eva nem volt ebben biztos.


  Azt kérdezte magától, vajon miért jött ide Ekow.


  Hirtelen forróság öntötte el. Istenem, kérlek, hogy ne Jonah miatt!


  –Mit keres itt, Mr. Quayson? – kérdezte hűvösen.


  A férfi elfintorodott.


  –Nem éppen illendő üdvözlés ennyi idő után, nem igaz?


  A megjegyzés bosszantotta a lányt. Aférfi egész idő alatt egyszer sem érdeklődött a fia iránt, és most őt meri hibáztatni, mert nem fogadta tárt karokkal?


  –Talán azt várod, hogy vörös szőnyeget terítsek eléd? Tipikus gazdag pasi, aki azt hiszi, hogy mindenki udvariassággal tartozik neked, csak mert vastag a bankszámlád.


  A férfi felhúzta a szemöldökét.


  –A helyedben meggondolnám, hogy mit mondok. Úgy tűnik, nem vetted észre, kit hoztam ma­gam­mal.


  Hihetetlenül nehéz volt elszakítania a tekintetét a férfi arcáról, amelyet még vonzóbbnak talált, mint legutóbb. Amikor végül sikerült, a szíve egy pillanatra megállt.


  –Miért hoztál magaddal rendőrt?


  Az első találkozásukkor nem remegett a hangja, most viszont igen. Utálta magát ezért a gyengeségért. Utálta, hogy ez a férfi még mindig képes könnyedén kibillenteni a lelki egyensúlyából.


  –A főfelügyelő a barátom. Volt olyan kedves, és elkísért. Arra az esetre, ha… kellemetlenségek adódnának.


  Evangeline érezte, hogy a tenyerét izzadni kezd.


  –Mindig egy rendőrt viszel magaddal, amikor régi ismerősöket látogatsz meg? – kérdezte gú­nyo­san.


  A férfi homlokráncolása elárulta, hogy sikerült felbosszantania, de túl dühös volt ahhoz, hogy örömét lelje benne.


  –Ha valaki megnehezíti az életemet, akkor igen – válaszolta komoran Ekow.


  A lány önkéntelenül is megborzongott.


  –Miről beszélsz?


  Válasz helyett a férfi olyan intenzíven méregette, hogy libabőrös lett a bőre.


  –Egyedül élsz? – kérdezte Ekow hirtelen, amitől neki még jobban felgyorsult a szívverése.


  –Miért akarod tudni?


  A férfi a folyosóra nézett.


  –Mert különben azt kell feltételeznem, hogy te állsz a problémáim mögött. Csak a korábbi kapcsolatunk miatt vagyok hajlandó eltekinteni a letartóztatásodtól, és meghallgatni, mit mondasz. Szóval engedj be, Evangeline!


  –Nem, amíg el nem mondod, mit vétettem. És főleg amíg el nem küldöd a rendőr barátodat. Nem szólok hozzád, amíg el nem megy.


  –Ha nem tetszik, akkor talán nem kellett volna feltörnöd a bankom tűzfalát!


  A lány megdöbbenve felkiáltott.


  –Micsoda? Fogalmam sincs, miről beszélsz…


  Ekow éles tekintettel nézett a szemébe.


  –Még egyszer megkérdezem: egyedül laksz, Evangeline?


  Épp szóra kinyitotta a száját, amikor Jonah ajtaja hirtelen kinyílt. Ekow dühösen bámult a folyosóra, mintha az a tény, hogy Eva nem egyedül lakik, önmagában is ellene szólna.


  –Mi történt? – kérdezte Jonah zavartan. – Eva…? – tette hozzá bizonytalanul, amikor meglátta a rendőrt.


  Amikor Eva feléje fordult, a fiú bűntudatos pillantása megerősítette a gyanúját.


  –Jonah! Mit tettél?


  Az öccse nyelt egyet, de aztán Ekow-ra pillantott, és a szeme hirtelen gyűlölettel telt meg.


  Evangeline csak most vette észre, hogy Ekow a rendőrhöz lépett, hogy elküldje. Azidősebb férfi szigorúan nézett a nőre, de bólintott, és a kocsijához sétált.


  Jonah vállat vont, és a nadrágzsebébe dugta a kezét, hogy elrejtse a megkönnyebbülését.


  –Ne hidd, hogy ez azt jelenti, hogy minden rendben van, Evangeline – mondta Ekow hidegen. – Egy telefon, és a barátom azonnal visszajön!


  –Arra nem lesz szükség. – Eva idegesen köhintett. – Gyere be!


  Alig lépett be Ekow Quayson a házába, a menedékébe, máris megbánta, hogy beengedte. Nem azért, mert félt attól, ami hamarosan bekövetkezik, hanem mert tudta, hogy mostantól soha többé nem léphet be a nappalijába anélkül, hogy rá ne gondolna.


  –Először is mondd el, ki ez itt – követelte Ekow, és Jonah felé biccentett. – Aztán pedig áruld el, hogy melyikőtök hackelte meg a bankomat. És hogy egy dolog világos legyen: mielőtt elmegyek, megígérem, hogy a tettest felelősségre vonom!


  2. FEJEZET


  Ekow nem is volt különösebben meglepve, hogy ott állt előtte a nő, akit hosszú hónapok óta nem tudott kiverni a fejéből. Még mielőtt felszállt a repülőre, elhatározta, hogy megkeresi őt a kapstadti tartózkodása alatt, hogy rájöjjön, mi is vonzotta benne annyira, hogy még mindig állandóan rá gondolt. Arra azonban nem számított, hogy ilyen körülmények között találkozik vele újra.


  Ami leginkább megdöbbentette, amikor ott állt a lehangolóan kicsi és kopott bútorokkal berendezett nappaliban, az a vágy volt, ami elöntötte, amikor meglátta. És mindezt az örömteli várakozás érzése koronázta meg.


  Ez a reakció azután, hogy rájött, a lány valamilyen módon részt vett a hackertámadásban, meglehetősen zavarba ejtő volt. Tizenhat hónap hosszú idő, és a gondolat, hogy Evangeline, akinek – mint megtudta – Annan a vezetékneve, talán már párkapcsolatban él, egyáltalán nem tetszett neki. Az, hogy nem viselt jegygyűrűt, nem sokat jelent. Lehet, hogy együtt él valakivel, még ha ez a fiú túl fiatalnak tűnt is ahhoz, hogy a partnere legyen.


  –Ő Jonah, az öcsém – magyarázta a nő vonakodva.


  Ekow a figyelmét a fiúra irányította.


  –Tudod, hogy ki vagyok, Jonah?


  A fiú csak vállat vont, Eva pedig tágra nyílt szemmel nézett rá.


  –Ezt igennek veszem. – Evangeline-hez fordulva pedig hozzátette: – Ameglepetésed arra utal, hogy nem tudtál a hackertámadásról. Feltéve persze, hogy nem vagy profi színésznő.


  Harag villant a lány tekintetében, amit félelem követett.


  –Természetesen nem tudtam róla. Azt hiszed, hogy hagytam volna?


  Ekow összeszorította a fogát.


  –Honnan tudhatnám, mit helyeselsz és mit nem? Ha jól emlékszem, nem volt sok időnk megismerkedni.


  Eva elpirulva pillantott a testvérére, majd dühösen Ekow-ra nézett.


  A férfi komoran mosolygott.


  –Vagy nem lett volna szabad megemlítenem, hogy ismerjük egymást?


  A nő, figyelmen kívül hagyva őt, a fiúhoz fordult.


  –Igaz, amit mondott? Behatoltál a bank rendszerébe?


  Jonah megvető hangot hallatott.


  –Válaszolj a kérdésemre, Jonah!


  A fiú megvonta a vállát, nyilvánvalóan ez volt a szokásos dacos reakciója.


  –Válaszolj a nővérednek! – parancsolt rá Ekow.


  Jonah egy pillanatra megmerevedett, majd dacosan visszanézett rá.


  –Néha eljátszottam a tűzfalukkal, na és? Nem olyan nagy ügy. Hálásnak kellene lennie, hogy felhívtam a figyelmét a rendszerük gyenge pontjaira…


  –Jonah!


  –Ez azt jelenti, hogy helyre fogod hozni a kárt, amit okoztál. Lépésről lépésre megmutatod a csapatomnak, hogyan ástad alá a biztonsági rendszeremet.


  –Azt akarja mondani, hogy nem tudják? – gúnyolódott a fiú. – Hogy az összes milliárdja sem elég ahhoz, hogy megfelelően védje a bankját?


  –Elég ebből, Jonah! – szidta meg Evangeline, és ezzel kifogta a szelet a vitorlájából.


  –A nővérednek és nekem beszélnünk kell – fordult a nő felé Ekow.


  Jonah még néhány másodpercig habozott, mielőtt elhagyta a szobát. Afolyosón még egyszer visszafordult.


  –Tényleg nem akarja tudni, miért tettem?


  Evangeline láthatóan megfeszült, és idegesen nyelt egyet.


  Ekow végigmérte a fiú tiszta, de kopott ruháit.


  –Mivel nem tűnsz hivatásos hackernek, feltételezem, hogy unalmadban tetted.


  Jonah arckifejezése hirtelen sokkal inkább egy férfiára vallott, mint egy kamaszéra. Avagánysága és dühe mögött erős védelmezőösztön rejlett. Úgy tűnt, Ekow tévedett. Bármi is késztette ezt a fiatalembert arra, hogy áttörje a bank tűzfalát, az nem unalom volt, hanem valami… személyes ok. De mi?


  –Persze hogy ezt gondolja – mondta Jonah megvetéssel. – Azért tettem, mert…


  –Nem számít, miért tette – szakította félbe Eva, és Ekow és Jonah közé állt.


  Ekow egyre idegesebb lett. Nem szokott nőket és gyerekeket fenyegetni, de normális esetben most nekik kellene bocsánatot kérniük tőle, ahelyett hogy úgy tesznek, mintha ő lenne a rossz.


  –Meg vagyok győződve róla, hogy Jonah sajnálja, és segíteni fog a kár helyrehozásában. Igaz, Jonah? – tette hozzá Eva kissé élesebb hangon.


  A két testvér ismét furcsa pillantást váltott. Ekow-nak egyre inkább az a frusztráló érzése támadt, hogy valami fontosat titkolnak előle.


  Végül a fiú ismét megvonta a vállát, és további magyarázat nélkül eltűnt egy ajtó mögött, amely valószínűleg a szobájába vezetett, majd becsapta az ajtót.


  Eva néhány másodpercig aggodalommal nézett utána, majd tekintete egy másik ajtóra siklott a folyosó végén, aztán újra Ekow felé fordult.


  Hihetetlenül hangzik, de az utolsó találkozásuk óta Eva még szebb lett. Csábító szeme még mindig titkokat rejtett, amelyeket ő szívesen felfedett volna. Smink nélkül az ajka még teltebbnek tűnt, Ekow legszívesebben újra megcsókolta volna. És ami a testét illeti…


  Csak egy kifakult farmert és egy egyszerű, spagettipántos topot viselt, de a ruhák olyan csábítóan simultak a kerek fenekére és a mellére, hogy a férfinak eszébe jutott, hogyan fedezte fel a testét, és milyen érintésekkel tudta zihálásra és nyögésre késztetni.


  Ösztönösen egy lépést tett felé, de a nő ijedten tágra nyílt szemmel nézett rá.


  –Mi… miért nézel így? – kérdezte rekedten.


  Ekow a nadrágzsebébe dugta a kezét, hogy ne érjen hozzá. Hogy ne érezze újra a puha ajkak érintését a száján…


  –Miért osontál ki a lakásomból, mielőtt esélyem lett volna megkérdezni a vezetéknevedet? – tört ki belőle.


  Ez a kérdés nyilvánvalóan ugyanúgy meglepte a lányt, mint őt, de alig ejtette ki a szavakat, máris rájött, hogy tizenhat hónapja keresi erre a választ.


  A nő gyönyörű szeme még jobban kitágult.


  –Erről akarsz beszélni? Azt hittem, azért vagy itt, mert…


  –Lesz még elég időnk beszélni az öcséd bűneiről. Most mondd meg, miért tetted!


  –Nem tartozom neked magyarázattal. És egyáltalán… fogalmam sem volt, mit tett Jonah!


  –Akkor vagy bűnösen figyelmetlen vagy, vagy szándékosan becsukod a szemed, hogy ne lásd, mi történik a saját házadban.


  –Hogy merészeled?!


  Akárcsak annak idején, most is hihetetlenül vonzotta a nő heves temperamentuma. Ebben a pillanatban elhatározta, hogy Evangeline Annan varázsát és a rá gyakorolt hatását mindenképpen ki fogja élvezni. De mindenekelőtt…


  –Kétmillió dolláromba került, mire rájöttünk, hol van a biztonsági rés.


  A lány megdöbbenve felkiáltott.


  –Én… ez lehetetlen!


  –Talán azt hiszed, hogy hazudok, Eva?


  A nő összeszorította az ajkát.


  –Ugye nem gondolod, hogy ezt csak úgy elhiszem? Bizonyítékot akarok látni.


  –Annak ellenére, hogy Jonah gyakorlatilag beismerte?


  Eva megfeszítette a vállát.


  –Ahogy te magad is mondtad, ő még csak tinédzser. Lehet, hogy párszor babrált a bankod weboldalával, de ez még nem jelenti azt, hogy…


  –Már nyolc hónapja csinálja, Evangeline!


  –Ne…!


  –De igen. És sokkal többet tett, mint hogy csak „megbabrálta” a weboldalt. Nem vicces, ha egy bank honlapja órákig nem működik, és közben a vezetőség tagjai macskákról kapnak fotókat!


  A nő rettegve nézett rá.


  –De… nem tett semmit, ami bűncselekmény, ugye?


  –Arra akarsz kilyukadni, hogy lopott-e pénzt vagy sem?


  A lány remegő lélegzetet vett.


  –Lopott tőled?


  –Szerencséjére nem.


  Eva megkönnyebbülten fellélegzett.


  Ekow összeszorította a száját.


  –Ne örülj túl korán, drágám! Azöcséd többféle számítógépes bűncselekményt is elkövetett itt, Dél-Afrikában is.


  –Ezért jöttél ide? Hogy börtönbe juttasd a tizenöt éves öcsémet?


  Nem, azért jött, hogy megoldjon egy problémát, amelyet már hónapokkal ezelőtt meg kellett volna oldania. De a felfedezés, hogy Eva a hacker nővére, teljesen új megvilágításba hozta a helyzetet. Ez ugyanis arra utalt, hogy a hackertámadás nem volt véletlen.


  –Erről még nem döntöttem.


  A lány dacosan felszegte az állát.


  –Nem hagyom, hogy bántsd őt… vagy engem!


  –Ha engedékenyebb lennél, talán én is elnézőbb leszek.


  Eva gyanakodva nézett rá.


  –Hogy érted ezt? Mit akarsz?


  Ekow humortalanul rámosolygott.


  –Nem azt, amire gondolsz. Soha nem volt szükségem arra, hogy egy nőt szexuális szolgáltatásokra kényszerítsek. Nem olyan vagyok, mint a korábbi főnököd.


  A gyanakvás lassacskán eltűnt a lány tekintetéből.


  –Akkor mire gondolsz?


  –Először is elárulhatnád, miért pont engem és a bankomat vett célba az öcséd. Mert akár beismered, akár nem, ez a támadás személyesnek tűnik. Mit titkoltok előlem?


  3. FEJEZET


  Eva is ugyanezt a kérdést tette fel magának az öccsével kapcsolatban. Úgy tűnt, Ekow Quayson valamilyen büntetést akar kiszabni rá, legalábbis ez megmagyarázna néhány dolgot.


  Mivel Eva nem mesélt a testvérének Leo fogantatásának körülményeiről, Jonah nyilván úgy döntött, hogy saját kezébe veszi az ügyet. Mindig is számítógépzseni volt. Valószínűleg saját maga nyomozott, és valahogy rájött az igazságra – és bosszút állt. Titokban Eva büszke volt a találékonyságára, de ez sajnos nem változtatott a tényen, hogy most lett egy hatalmas problémájuk.

